በውጭ ምንዛሬ ተመን ላይ የተደረገው ማሻሻያ በዜጎች ላይ ጫናና የዋጋ ንረትን እንዳያስከትል መንግስት ዝግጅት ማድረጉን ጠቅላይ ሚኒስተር ሃይለማርያም ደሳለኝ ገለፁ።
የኢፌዴሪ ጠቅላይ ሚኒስትር ሀይለማርያም ደሳለኝ በህዝብ ተወካዮች ምክር ቤት ተገኝተው በወቅታዊ ጉዳዮች ላይ ለቀረቡላቸው ጥያቄዎች ማብራሪያ ሰጥተዋል።
በቅርቡ በብር የውጭ ምንዛሬ ተመን ላይ ከተደረገው ማስተካከያ ጋር በተያያዘ ለቀረበላቸው ጥያቄ ምላሽ ሲሰጡ፥ ማሻሻያው የተደረገበትን ምክንያት ለምክር ቤቱ አብራርተዋል።
ጠቅላይ ሚኒስትር ሃይለማርያም ከጥቅምት 1 ቀን 2010 ጀምሮ በተደረገው የብር የውጭ ምንዛሬ ተመን ማሻሻያ ዙሪያ የመንግስትን አቋሞች እና እርምጃዎች አቅርበዋል።
ባላፉት 25 ዓመታት ሀገሪቱ ከአሁኑ ውጭ ለስድስት ጊዜ ያህል የብርን የውጭ ምንዛሬ ተመን ማሻሻሏን አንስተው፥ የአሁኑ ማሻሻያ ሲደረግ መሰረት ያደረጋቸውን ነጥቦች ዘርዝርዋል።
አርሶ አደሮችም ሆኑ ሌሎች ባለሃብቶች ለውጭ ገበያ የሚቀርቡ ምርቶችን በብዛት እንዲያመርቱ ለማበረታታት እና ባለፉት ዓመታት ለውጭ ገበያ የሚቀርቡ ምርቶች ቢጨምሩም ምርቶች ከሚሸጡበት የገንዘብ ዋጋ አንጻር ብር ጠንካራ በመሆኑ በወጪ ንግዱ ላይ ጫና በመፍጠሩ ማሻሻያ መደረጉን ነው ያነሱት።
የማምረቻ ኢንዱስትሪው በአብዛኛው ለውጭ ገበያ የሚቀርቡ ምርቶችን በብዛት አምርቶ ለሀገሪቱ ከፍተኛ የውጭ ምንዛሬ ለማስገኘት ሲባል በዋናነት ማሻሻያው መደረጉን አንስተዋል።
ሆኖም የብር የውጭ ምንዛሬ ተመን ማሻሻያውን ተከትሎ ሊፈጠሩ የሚችሉ ስጋቶችን ለመከላከል መንግስት አስቀድሞ የተዘጋጀባቸውን ጉዳየችንም ጠቅላይ ሚኒስትሩ ዘርዝረዋል።
በዚህም፦
• ከምንዛሬ ተመን ማሻሻያው ጋር በተያያዘ ምንም ዓይነት የነዳጅ እና የትራንስፖርት
ዋጋ ጭማሪ እንዳይከሰት መንግስት የሚሰራ ሲሆን የነዳጅ ጭማሪ ከተከሰተም
መንግስት በድጎማ ለመሸፈን ወስኗል ብለዋል።
• (ስንዴ፣ ዘይት እና ስኳርን) ጨምሮ በመሰረታዊ የፍጆታ እቃዎች እና ሸቀጦች የዋጋ
ንረት እና እጥረት እንዳይከሰት ስርጭት እና የዋጋ ቁጥጥር እየተደረገ መሆኑን
ተናግረዋል።
• የምንዛሬ ተመን ማሻሻያውን ተከትሎ ምንም ዓይነት የኤሌክትሪክ እና የውሃ ታሪፍ
ጭማሪ አይደረግም ነው ያሉት።
• ማሻሻያው ሀገሪቱ ለድርቅ ያልተጋለጠችበት እና ከፍተኛ የመኸር ሰብል ምርት
በሚገኝበት ጊዜ እንዲደረግ መወሰኑ በገበያው ያለውን የምርት መጠን እንዳይጓደል
እና የእህል ዋጋ ንረት እንዳይኖር ያደርገዋል ብለዋል።
• ከምንዛሬ ተመን ማሻሻያው በፊት ከውጭ የመጡ ምርቶችን በመጋዘን አከማችተው
ምክንያታዊ ያልሆነ የዋጋ ጭማሪ በሚያደርጉ ነጋዴዎች ላይ ቁጥጥር እየተደረገ
ሲሆን፥ እርምጃ የመውሰድ ስራው ተጠናክሮ እንደሚቀጥል ነው ያነሱት።
•ገበያውን ለማረጋጋት የተቋቋመው አለ በጅምላ መሰረታዊ ሸቀጦችን በበቂ ሁኔታ
እንደሚያቀርብ ተናግረዋል።
ምንጭ:- ኤፍ ቢ ሲ(FBC)